ከ2.8 ሚሊዮን በላይ ተፈናቃዮችን መልሶ ለማቋቋም 700 ሚሊዮን ዶላር ያስፈልጋል
በግጭት ምክንያት የተፈናቀሉ ከ2.8 ሚሊዮን በላይ ዜጎችን ለማቋቋምና ለመርዳት የሚያስችል ስትራቴጂ ተነደፈ፡፡ በሦስት ዙር ተፈናቃዮችን ለማቋቋም 700 ሚሊዮን ዶላር ያስፈልጋል፡፡በዋናነት በሰላም ሚኒስቴርና በአደጋ ሥጋት ሥራ አመራር ኮሚሽን የተረቀቀው ይህ ስትራቴጂ ለዓለም አቀፍ ለጋሽ ተቋማት ቀርቦ ውይይት የተደረገበት ሲሆን፣ በዕቅዱ ላይ የተለያዩ ዝርዝር ጥናቶችና ሥራዎች ይከናወናሉ ተብሏል፡፡በዕቅዱ መሠረት በአገሪቱ በሰባት ክልሎችና ከአንድ የከተማ አስተዳደር ከተፈናቀሉት 2.8 ሚሊዮን ሰዎች ውስጥ፣ 30 በመቶ (800 ሺሕ) የሚሆኑትን ወደ ቀዬአቸው ለመመለስ በመጀመርያው ዙር እንቅስቃሴ እንደሚጀመር ታውቋል፡፡በመጀመርያው ዙር ወደ ቀዬአያቸው እንዲመለሱ ከሚደረጉት ውስጥ በተደረገ የቅኝት ጥናት፣ በአካባቢያቸው ዙሪያ በነበሩ ማፈናቀሎችና የፀጥታ መደፍረሶች ቀጥተኛ ጉዳት ያልደረሰባቸውና በንብረትም የከፋ ጉዳት ያልደረሰባቸው ሲሆኑ፣ አብዛኞቹ ግን በአካባቢያቸው በተፈጠረ የፀጥታ መደፍረስ ሥጋት አድሮባቸው የተፈናቀሉ ናቸው ተብሏል፡፡በዚህ ዙር ወደ ቀዬአያቸው ይመለሳሉ የተባሉ 800 ሺሕ ተፈናቃዮች፣ በምን ያህል ጊዜ ውስጥ ይመለሳሉ ለሚለው በቀጣይ በሚደረጉ ዝርዝር ጥናቶች እንደሚለይ ታውቋል፡፡በሁለተኛ ዙር ወደ ቀዬአያቸው የሚመለሱ 15 በመቶ የሚሆኑት ተፈናቃዮች ጉዳይ ጊዜ የሚወስድ በመሆኑ፣ ወደ ቀዬአቸው ከመመለሳቸው በፊት በተፈናቀሉበት  አካባቢዎች የሰላምና የዕርቅ ሥራዎች ቀድመው መከናወን ሲኖርበት፣ በቀዬአቸው የሰላሙ ሁኔታ አስተማማኝ መሆኑን ለማረጋገጥ ይሠራል ተብሏል፡፡ በዕቅዱ መሠረት በሁለተኛ ዙር የተለያዩ ተፈናቃዮች በደረሰባቸው የንብረት ውድመት ሳቢያ የማቋቋም ሥራውም አብሮ እንደሚከናወን ታውቋል፡፡በሦስተኛው ዙር የተካተቱት ከአጠቃላይ ተፈናቃዮች አምስት በመቶ የሚሆኑት ናቸው፡፡ አሁን ባላቸው ሁኔታ ወደ ቀዬአቸው መመለስ የማይፈልጉ ስለሆነ፣ ሌሎች ቦታዎች ላይ ለማስፈር እንቅስቃሴ ይደረጋል ተብሏል፡፡በሦስት ዙሮች የተከፋፈለው ተፈናቃዮቹን የማቋቋም ሥራ በስትራቴጂካዊ ዕቅዱ መሠረት 700 ሚሊዮን ዶላር ወጪ ስለሚጠይቅ፣ መንግሥትም ወጪውን ለመሸፈን የዜጎችንና የለጋሽ ተቋማትን ዕርዳታ ጠይቋል፡፡ይኼንንም ለማስፈጸም የተለያዩ የመንግሥት ተቋማትና ሚኒስቴር መሥሪያ ቤቶችን ያካተተ ግብረ ኃይል ተቋቁሟል፡፡ 